Hundruð skæruliða og óbreyttra borgara hafa fallið í Nígeríu undanfarna viku. Ríkisstjórnin hefur skorið upp herör gegn glæpahópum sem hafa svarað með árásum á óbreytta borgara.
Hópar skæruliða í Nígeríu drápu að minnsta kosti tvö hundruð manns í liðinni viku. Átök milli stjórnvalda og skæruliða hafa harðnað verulega undanfarna viku en skæruliðarnir hafa valdið miklum búsifjum.
Skipulagðir skæruliðahópar hafa gert íbúum norðvesturhluta Nígeríu lífið leitt árum saman og hefur stjórnvöldum gengið illa að uppræta þá. Þessir hópar ferðast aðallega um á vélhjólum og hafa meðal annars stundað mannrán og krafist lausnargjalds, stolið búfé og lagt skatta á bændur gegn því að þeir verði látnir í friði. Þeir hafa ekki hikað við að drepa þá sem reyna að standa upp í hárinu á þeim. Yfir fjórtán hundruð börnum var rænt í Nígeríu á síðasta ári en flestum var sleppt fljótlega eftir að lausnargjald hefur verið greitt. Nýlegar var þó þrjátíu börnum og einum kennara sleppt eftir að hafa verið í haldi í sjö mánuði.
Átökin milli skæruliðanna og stjórnvalda, sem rekja má til deilan um yfirráð yfir landsvæðum, komust á nýtt stig í síðustu viku. Stjórnarherinn gerði loftárásir á skæruliðana á mánudag þar sem yfir hundrað féllu og margir til viðbótar urðu að flýja fylgsni sín. Þessu var svarað með fjölda árása þar sem að minnsta kosti tvö hundruð manns hafa fallið, að því er AFP-fréttastofan hefur eftir talsmanni stjórnvalda. Þá hafi tíu þúsund manns til viðbótar misst heimili sín.
Muhammadu Buhari forseti Nígeríu hét því í yfirlýsingu í gær að engu yrði til sparað í baráttunni við skæruliðana. Árásir þeirra beri vott um örvæntingu fjöldamorðingja sem nú séu undir standslausri pressu frá hernum. Stjórnvöld hafa skilgreint þá sem hryðjuverkamenn.
Hundruð skæruliða og óbreyttra borgara hafa fallið í Nígeríu undanfarna viku. Ríkisstjórnin hefur skorið upp herör gegn glæpahópum sem hafa svarað með árásum á óbreytta borgara.